b'\n_START_ARTICLE_\nKorensko sedlo\n_START_PARAGRAPH_\nKorensko sedlo (nem\xc5\xa1ko Wurzenpass), 1073 mnm je cestni prelaz v zahodnih Karavankah, ki povezuje Slovenijo z Avstrijo, in je hkrati naravna zveza med Zgornjesavsko dolino in spodnjo Ziljsko dolino. Prelaz je 3 km oddaljen od Podkorena, le\xc5\xbei na prostrani ravnici obkro\xc5\xbeeni s smrekovimi gozdovi, ki jo doma\xc4\x8dini imenujejo Poljana, vendar je brez \xc5\xa1ir\xc5\xa1ega razgleda. Zahodno od prelaza le\xc5\xbei na tromeji med Italijo, Slovenijo in Avstrijo 1510 m visoka Pe\xc4\x8d, vzhodno pa Jerebikovec (1617 m)._NEWLINE_Na prelaz se na slovenski strani cesta vzpne iz Podkorena v nekaj zavojih, na avstrijski strani pa je bolj strma, saj ima ponekod nagib do 18%, zato je promet za tovornjake in osebne avtomobile s priklopniki, primernej\xc5\xa1i skozi predora Karavanke ali Ljubelj.\n_START_SECTION_\nMejni prehod\n_START_PARAGRAPH_\nMejni prehod Korensko sedlo (Wurzenpass) je bil mednarodni mejni prehod med Slovenijo in Avstrijo od leta 1991, v preteklosti pa med Jugoslavijo in Avstrijo. Stal je na regionalni cesti R1/201 vse do vstopa Slovenije v schengenski prostor, ko je bil v skladu z 22. \xc4\x8dl. Uredbo ES \xc5\xa1t. 562/2006 Evropskega parlamenta in Sveta z dne 15. marec 2006, v no\xc4\x8di iz 20.12.2007 na 21.12.2007 opu\xc5\xa1\xc4\x8den._NEWLINE_Nosilna konstrukcija nadstre\xc5\xa1nice je bila kovinska, pod njo je bila ena kontrolna kabina in dva otoka, \xc5\xa1tirje vozni pasovi, stavba v kateri je bila Policija in Carina ter parkiri\xc5\xa1\xc4\x8da.'